ΟΔΗΓΙΑ ΤΟΥ ΣΥΜΒΟΥΛΙΟΥ της 21ης Μαρτίου 1991 για την ένατη τροποποίηση της οδηγίας 76/769/ΕΟΚ περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικίνδυνων ουσιών και παρασκευασμάτων ( 91/173/ΕΟΚ )

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 100Α,

την πρόταση της Επιτροπής ( 1 ),

Σε συνεργασία με το Ευρωπαϊκό Κοινοβούλιο ( 2 ),

Έχοντας υπόψη τη γνώμη της Οικονομικής και Κοινωνικής Επιτροπής ( 3 ),

Εκτιμώντας :

ότι είναι σκόπιμο να θεσπιστούν τα μέτρα για την προοδευτική εγκαθίδρυση της εσωτερικής αγοράς κατά τη διάρκεια χρονικής περιόδου που λήγει στις 31 Δεκεμβρίου 1992 - ότι η εσωτερική αγορά περιλαμβάνει ένα χώρο χωρίς εσωτερικά σύνορα, στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων -

ότι όχι μόνο η πενταχλωροφαινόλη ( αριθ . CAS 87-86-5 ) αλλά και οι ενώσεις της αποτελούν ουσίες επικίνδυνες για τον άνθρωπο και το περιβάλλον, και ιδίως για το υδάτινο περιβάλλον - ότι θα πρέπει να ρυθμιστεί η χρήση των εν λόγω ουσιών -

ότι οι περιορισμοί όσον αφορά τη χρήση ή τη διάθεση στην αγορά, που έχουν ήδη θεσπιστεί από ορισμένα κράτη μέλη, όσον αφορά τις ανωτέρω ουσίες ή τα παρασκευάσματα που τις περιέχουν, έχουν άμεσες επιπτώσεις στη δημιουργία και τη λειτουργία της εσωτερικής αγοράς - ότι είναι, ως εκ τούτου, αναγκαίο να πραγματοποιηθεί προσέγγιση των νομοθετικών διατάξεων των κρατών μελών στον τομέα αυτόν και να τροποποιηθεί ανάλογα το παράρτημα Ι της οδηγίας 76/769/ΕΟΚ ( 4 ), όπως τροποποιήθηκε τελευταία από την οδηγία 89/678/ΕΟΚ ( 5 )-

ότι η Επιτροπή θα αναπτύξει συντονισμένη κοινοτική στρατηγική όσον αφορά την κυκλοφορία στην αγορά και τη χρησιμοποίηση των χημικών προϊόντων που χρησιμοποιούνται ως συντηρητικά του ξύλου - ότι η στρατηγική αυτή θα βασίζεται στις πληροφορίες που θα της παρέχουν τα κράτη μέλη, και ιδίως στην εκτίμηση του κινδύνου για τον άνθρωπο και το περιβάλλον, λαμβάνοντας παράλληλα υπόψη τα διάφορα προβλήματα που θέτει η συντήρηση του ξύλου στα κράτη μέλη -

ότι το ισχύον κοινοτικό δίκαιο σχετικά με την ενδεχόμενη θέσπιση, από κράτη μέλη, αυστηρότερων περιορισμών σχετικά με τη χρήση των ουσιών και παρασκευασμάτων αυτών στο χώρο εργασίας, δεν επηρεάζεται από την παρούσα οδηγία,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ : Άρθρο 1

Στο παράρτημα Ι της οδηγίας 76/769/ΕΟΚ προστίθεται το ακόλουθο σημείο :

"23 . Πενταχλωροφαινόλη

( αριθ . CAS 87-86-5 )

και τα άλατα και οι

εστέρες της Δεν χρησιμοποιούνται σε συγκέντρωση ίση ή μεγαλύτερη από 0,1 % κατά μάζα σε ουσίες και παρασκευάσματα που κυκλοφορούν στην αγορά . Κατ' εξαίρεση, η παρούσα διάταξη δεν εφαρμόζεται σε ουσίες και παρασκευάσματα που προορίζονται να χρησιμοποιηθούν σε βιομηχανικές εγκαταστάσεις από τις οποίες δεν είναι δυνατόν να εκλυθεί ή/και να απορριφθεί πενταχλωροφαινόλη ( PCP ) σε ποσότητα μεγαλύτερη από αυτή που επιτρέπει η ισχύουσα νομοθεσία : α ) για την επεξεργασία του ξύλου . Ωστόσο, τα επεξεργασμένα ξύλα δεν μπορούν να χρησιμοποιούνται : - στο εσωτερικό κτιρίων για διακοσμητικούς ή όχι σκοπούς, για όποια χρήση κι αν αυτά προορίζονται ( κατοικία, εργασία, αναψυχή ), - για την κατασκευή και την ενδεχόμενη νέα επεξεργασία κιβωτίων που προορίζονται για τις καλλιέργειες και για την κατασκευή και την ενδεχόμενη νέα επεξεργασία συσκευασίας η οποία μπορεί να έρχεται σε επαφή με ακατέργαστα, ημικατεργασμένα ή/και τελικά προϊόντα που προορίζονται για τη διατροφή των ανθρώπων ή/και των ζώων ή άλλων υλικών που μπορούν να μολύνουν τα προϊόντα αυτά - β ) για τον εμποτισμό ινών και βαρέων κλωστοϋφαντουργικών προϊόντων που δεν προορίζονται για ενδύματα ούτε για επίπλωση για διακοσμητικούς σκοπούς - γ ) ως παράγοντας σύνθεσης ή/και μεταποίησης σε βιομηχανικές μεθόδους - δ ) κατά ειδική εξαίρεση, κράτη μέλη μπορούν, κατά περίπτωση, να επιτρέπουν στο έδαφός τους, σε ειδικευμένους επαγγελματίες, να εκτελούν επί τόπου, σε κτίρια πολιτιστικού, καλλιτεχνικού και ιστορικού ενδιαφέροντος ή σε περιπτώσεις κατεπείγουσας ανάγκης εργασίες αποκατάστασης του σκελετού και της τοιχοποιίας που έχουν προσβληθεί από μύκητες "dry rot fungus", "Serpula lacrymams" και "cubic rot fungi ". Οι ανωτέρω εξαιρέσεις θα επανεξετασθούν, σε συνάρτηση με την εξέλιξη των γνώσεων και των τεχνικών, το αργότερο εντός τριών ετών από την εφαρμογή της οδηγίας . Εν πάση περιπτώσει : α ) η ολική περιεκτικότητα σε εξαχλωροδιβενζοπαραδιοξίνη ( H6CDD ) της πενταχλωροφαινόλης που χρησιμοποιείται αυτή καθεαυτή ή ως συστατικό παρασκευασμάτων που χρησιμοποιούνται στα πλαίσια των προαναφερομένων εξαιρέσεων πρέπει να είναι κατώτερη των 4 ppm - β ) οι ουσίες και τα παρασκευάσματα αυτά δεν μπορούν : - να κυκλοφορούν στην αγορά παρά μόνον σε συσκευασίες χωρητικότητας τουλάχιστον 20 λίτρων, - να πωλούνται στο ευρύ κοινό . Με την επιφύλαξη της εφαρμογής άλλων κοινοτικών διατάξεων σχετικά με την κατάταξη, τη συσκευασία και την επισήμανση των επικίνδυνων ουσιών και παρασκευασμάτων, η συσκευασία των παρασκευασμάτων αυτών πρέπει να φέρει κατά τρόπο ευανάγνωστο και ανεξίτηλο την ένδειξη : "Μόνον για βιομηχανική και επαγγελματική χρήση ." Επιπλέον, η διάταξη αυτή δεν ισχύει για τα απόβλητα που αποτελούν αντικείμενο των οδηγιών 75/442/ΕΟΚ και 78/319/ΕΟΚ ."

Άρθρο 2

1 . Τα κράτη μέλη ανακοινώνουν στην Επιτροπή, πριν από τις 31 Δεκεμβρίου 1991, το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία .

2 . Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο πριν από την 1η Ιουλίου 1992 . Ενημερώνουν αμέσως την Επιτροπή σχετικά . Άρθρο 3

Η παρούσα οδηγία απευθύνεται στα κράτη μέλη . Βρυξέλλες, 21 Μαρτίου 1991 . Για το Συμβούλιο

Ο Πρόεδρος

G . WOHLFART ( 1 ) ΕΕ αριθ . C 117 της 4 . 5 . 1988, σ . 14 . ( 2 ) ΕΕ αριθ . C 291 της 20 . 11 . 1989, σ . 58 και ΕΕ αριθ . C 48 της 25 . 2 . 1991 . ( 3 ) ΕΕ αριθ . C 208 της 8 . 8. 1988, σ . 55 . ( 4 ) ΕΕ αριθ . L 262 της 27 . 9 . 1976, σ . 201 . ( 5 ) ΕΕ αριθ . L 398 της 30 . 12 . 1989, σ . 24 .